### 8.      Orientering om resultat af Ankestyrelsens praksisundersøgelse om fleksjob til borgere med en aktuelt meget begrænset arbejdsevne

**Åbent**

Sagsnr.: 326-2015-32498       J.nr.: 15.00.00            Dokumentnr.:
326-2016-188472

**Sagstype**

Orientering.

**Resume og sagens baggrund**

Kalundborg Kommune har deltaget i
Ankestyrelsens praksisundersøgelse om fleksjob til borgere med en aktuelt meget
begrænset arbejdsevne. Der indgår 10 sager fra Kalundborg Kommune i
undersøgelsen. 6 af disse sager er behandlet i overensstemmelse med reglerne,
mens 4 afgørelser ville være blevet ændret eller hjemvist, hvis de havde været
klagesager.

Ankestyrelsens undersøgelser skal, jf. retssikkerhedslovens
§ 79 a, forelægges kommunalbestyrelsen på et møde.

**Indstillinger**

Direktøren indstiller, at orienteringen tages til
efterretning.

**Behandling**

Direktionen, Økonomiudvalget, Kommunalbestyrelsen.

**Sagsfremstilling**

Ankestyrelsens
praksisundersøgelse om fleksjob til borgere med aktuelt meget begrænset arbejdsevne
er publiceret i marts 2016. 13 kommuners praksis for tilkendelse af fleksjob
efter de nye regler, der trådte i kraft 1. januar 2013 er undersøgt. Der indgår
i alt 130 sager i undersøgelsen, heraf 10 fra Kalundborg Kommune.
Ankestyrelsens rapport, marts 2016 er vedlagt som bilag.

Resultatet af undersøgelsen af de
10 sager fra Kalundborg Kommune viser, at 6 sager er behandlet i
overensstemmelse med reglerne og Ankestyrelsens praksis. I 4 sager ville Kalundborg
Kommunes afgørelse blive ændret eller hjemvist, hvis de havde været klagesager.

I 2 af disse 4 sager finder
Ankestyrelsen ikke at bevillingen er korrekt. I 1 sag finder Ankestyrelsen at
sagen ikke er tilstrækkelig belyst, og i 1 sag finder Ankestyrelsen, at
kommunen burde have indhentet yderligere oplysninger om lægelige forhold.

Det samlede resultat af
undersøgelsen af praksis i 13 kommuner (130 sager) viser, at 68 pct. af sagerne
er i overensstemmelse med reglerne på området og Ankestyrelsens praksis, mens
32 pct. af afgørelserne ville blive ændret eller hjemvist, hvis de havde været
klagesager.

Ankestyrelsens undersøgelse har
været drøftet i Team Jobafklaring og der er taget følgende tiltag på baggrund
af praksisundersøgelsen:

· Kvalitetssikring af sager forud for behandling i kommunens
rehabiliteringsteam.

· Udsendelse af retningslinjer vedr. lægelige oplysninger.

· Undervisning i kommunens rehabiliteringsteam om reglerne for
visitation til fleksjob.

· Opdateret skabelon til brug for kommunens rehabiliteringsteam
således, at begrundelse for udviklingsmuligheder fremgår tydeligt.

· Opstramning af praksisbeskrivelser således, at de stemmer overens
med praksis på området.

Det er Jobcentrets vurdering, at der med ovenstående tiltag
er iværksæt de nødvendige og tilstrækkelige initiativer på området.

**Økonomiske konsekvenser**

Ingen.

**Direktionens møde den 6. juni
2016:**

Anbefales.

**Økonomiudvalgets møde den 22.
juni 2016:**

Anbefales.

**Bilag**

|  |  |
| --- | --- |
| Ankestyrelsens praksisundersøgelse om fleksjob.....pdf | 326-2016-188514 |